Proposta għal REGOLAMENT TA’ IMPLIMENTAZZJONI TAL-KUNSILL li jtemm ir-rieżami interim parzjali li jikkonċerna miżuri antisussidji fuq l-importazzjonijiet ta’ bijodiżil li joriġina mill-Istati Uniti tal-Amerika, kif estiż għall-importazzjonijiet ikkunsinnati mill-Kanada, kemm jekk iddikjarat li joriġina mill-Kanada, kif ukoll jekk le. /* COM/2014/0121 final - 2014/0065 (NLE) */





MEMORANDUM TA’ SPJEGAZZJONI 1. Ir-raġunijiet għall-proposta u l-għanijiet tagħha Din il-proposta tikkonċerna l-applikazzjoni tar-Regolament tal-Kunsill (KE) Nru 597/2009 tal-11 ta' Ġunju 2009 dwar il-protezzjoni kontra importazzjonijiet sussidjati minn pajjiżi mhux membri tal-Komunità Ewropea ("ir-Regolament bażiku"), fir-rieżami interim parzjali dwar dazji antisussidji fis-seħħ għal bijodiżil li joriġina mill-Istati Uniti tal-Amerika, estiżi għal importazzjonijiet ta' bijodiżil ikkunsinjat mill-Kanada, kemm jekk iddikjarat li joriġina mill-Kanada kif ukoll jekk le. || Kuntest Ġenerali Din il-proposta hi magħmula fil-kuntest tal-implimentazzjoni tar-Regolament bażiku. || Id-dispożizzjonijiet eżistenti fil-qasam tal-proposta Dazju antisussidji definittiv fuq importazzjonijiet ta' esteri monoalkiliċi tal-aċidi xaħmija u/jew nafta paraffinika miksuba minn sinteżi u/jew trattament idriku, ta’ oriġini mhux mill-fossili, spiss magħruf bħala “bijodiżil”, f’forma pura jew f’taħlita li fiha skont il-piż iktar minn 20 % ta’ esteri monoalkiliċi tal-aċidi xaħmija u/jew nafta paraffinika miksuba minn sinteżi u/jew trattament idriku, ta’ oriġini mhux mill-fossili (“il-prodott li qed jiġi analizzat”, jew "bijodiżil")), li bħalissa huwa kklassifikat fil-kodiċi NM ex 1516 20 98, ex 1518 00 91, ex 1518 00 99, ex 2710 19 43, ex 2710 19 46, ex 2710 19 47, ex 2710 20 11, ex 2710 20 15, ex 2710 20 17, ex 3824 90 97, ex 3826 00 10 u ex 3826 00 90 li joriġinaw mill-Istati Uniti tal-Amerika, permezz tar-Regolament (KE) Nru 598/2009 (ĠU L 179, 10.7.2009, p. 1). Permezz tar-Regolament ta’ Implimentazzjoni tal-Kunsill Nru 443/2011 (ĠU L 122, 11.5.2011, p. 1) id-dazju antisussidji definittiv fuq l-importazzjonijiet ta’ bijodiżil li joriġina mill-Istati Uniti tal-Amerika ġie estiż għal importazzjonijiet ta’ bijodiżil ikkunsinjat mill-Kanada, kemm jekk iddikjarat li joriġina mill-Kanada kif ukoll jekk le. || Konsistenza mal-politiki u mal-għanijiet l-oħra tal-Unjoni: Mhux applikabbli. || 2. Konsultazzjoni mal-partijiet interessati u valutazzjoni tal-impatt Il-konsultazzjoni mal-partijiet interessati || Il-partijiet interessati kkonċernati fil-proċediment ingħataw il-possibbiltà li jiddefendu l-interessi tagħhom matul il-proċediment, skont id-dispożizzjonijiet tar-Regolament bażiku. || Il-ġbir u l-użu tal-kompetenzi || Ma kienx hemm bżonn ta' kompetenzi esterni. || Valutazzjoni tal-impatt Din il-proposta hi r-riżultat tal-implimentazzjoni tar-Regolament bażiku. Ir-Regolament bażiku ma jipprevedix valutazzjoni ġenerali tal-impatt iżda fih lista eżawrjenti ta' kundizzjonijiet li jridu jiġu vvalutati. || 3. Elementi ġuridiċi tal-proposta Sommarju tal-azzjoni proposta Fit-30 ta' April 2013, il-Kummissjoni tat bidu għal rieżami interim parzjali li jikkonċerna d-dazji antisussidji fuq l-importazzjonijiet ta’ bijodiżil li joriġina mill-Istati Uniti tal-Amerika, kif estiż għall-importazzjonijiet ikkunsinnati mill-Kanada, kemm jekk iddikjarat li joriġina mill-Kanada, kif ukoll jekk le. Ir-rieżami tnieda wara talba sostanzjata mressqa minn produttur Kanadiż, Ocean Nutrition Canada ("l-applikant"). L-applikant naqas li juri li huwa kapaċi jipproduċi l-kwantità sħiħa ta’ bijodiżil li hu bagħat lill-Unjoni mill-bidu tal-perjodu ta' investigazzjoni tal-investigazzjoni ta’ kontra ċ-ċirkomvenzjoni. Għaldaqstant, l-investigazzjoni tar-rieżami għandha tintemm mingħajr ma l-applikant jingħata eżenzjoni mill-miżuri antisussidji fis-seħħ kif estiż. Għaldaqstant, qed jiġi suġġerit li l-Kunsill jadotta l-proposta mehmuża għal Regolament sabiex iwaqqaf l-investigazzjoni għar-rieżami interim, li għandha tiġi ppubblikata f'Il-Ġurnal Uffiċjali tal-Unjoni Ewropea. || Il-bażi ġuridika Ir-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea. || Il-prinċipju tas-sussidjarjetà Il-proposta taqa’ fil-kompetenza esklużiva tal-Unjoni. Għaldaqstant, il-prinċipju tas-sussidjarjetà ma japplikax. || Il-prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin: || Il-forma ta' azzjoni hi deskritta fir-Regolament imsemmi hawn fuq u ma tħalli l-ebda lok għal deċiżjoni nazzjonali. || Indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas u jkun proporzjonat mal-għan tal-proposta mhijiex applikabbli. || L-għażla tal-istrumenti || L-istrument propost: Regolament. || Mezzi oħra ma jkunux xierqa għar-raġuni li ġejja: Mezzi oħra ma jkunux xierqa minħabba li r-Regolament bażiku ma jipprevedix alternattivi oħra. || 4. Implikazzjoni baġitarja Il-proposta ma għandha l-ebda implikazzjoni għall-baġit tal-Unjoni. || 2014/0065 (NLE) Proposta għal REGOLAMENT TA’ IMPLIMENTAZZJONI TAL-KUNSILL li jtemm ir-rieżami interim parzjali li jikkonċerna miżuri antisussidji fuq l-importazzjonijiet ta’ bijodiżil li joriġina mill-Istati Uniti tal-Amerika, kif estiż għall-importazzjonijiet ikkunsinnati mill-Kanada, kemm jekk iddikjarat li joriġina mill-Kanada, kif ukoll jekk le. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea ([1])(“ir-Regolament bażiku”), u b’mod partikolari l-Artikoli 19 u 23(6) tiegħu, Wara li kkunsidra l-proposta mressqa mill-Kummissjoni Ewropea (“il-Kummissjoni”) wara li kkonsultat mal-Kumitat Konsultattiv, Billi: 1. IL-PROĊEDURA 1.1. Il-miżuri fis-seħħ (1) Permezz tar-Regolament (KE) Nru 598/2009 ([2]), il-Kunsill impona dazji kompensatorji definittivi fuq importazzjonijiet ta' esteri monoalkiliċi tal-aċidi xaħmija u/jew nafta paraffinika miksuba minn sinteżi u/jew trattament idriku, ta’ oriġini mhux mill-fossili, spiss magħruf bħala “bijodiżil”, f’forma pura jew f’taħlita li fiha skont il-piż iktar minn 20 % ta’ esteri monoalkiliċi tal-aċidi xaħmija u/jew nafta paraffinika miksuba minn sinteżi u/jew trattament idriku, ta’ oriġini mhux mill-fossili (“il-prodott li qed jiġi analizzat”, jew "bijodiżil")), li bħalissa huwa kklassifikat fil-kodiċi NM ex 1516 20 98, ex 1518 00 91, ex 1518 00 99, ex 2710 19 43, ex 2710 19 46, ex 2710 19 47, ex 2710 20 11, ex 2710 20 15, ex 2710 20 17, ex 3824 90 97, ex 3826 00 10 u ex 3826 00 90 li joriġinaw mill-Istati Uniti tal-Amerika ("miżuri oriġinali fis-seħħ"). (2) Permezz tar-Regolament (UE) Nru 443/2011 ([3]), wara investigazzjoni kontra ċ-ċirkomvenzjoni, il-Kunsill estenda d-dazju antisussidji definittiv fuq l-importazzjonijiet ta’ bijodiżil li joriġina mill-Istati Uniti tal-Amerika għal importazzjonijiet ta’ bijodiżil ikkunsinjat mill-Kanada, kemm jekk iddikjarat li joriġina mill-Kanada kif ukoll jekk le ("miżuri estiżi"). 1.2. Talba għal rieżami (3) Tressqet talba għal rieżami interim parzjali skont l-Artikoli 19 u 23(6) tar-Regolament bażiku minn Ocean Nutrition Canada ("l-applikant"), produttur esportatur mill-Kanada ("talba għal rieżami"). (4) It-talba kienet limitata fl-ambitu għall-eżami tal-possibbiltà ta’ għoti ta’ eżenzjoni mill-miżuri estiżi, safejn għandu x’jaqsam l-applikant. (5) Fit-talba għal rieżami l-applikant iddikjara li hu produttur ġenwin tal-bijodiżil u li jista’ jipproduċi l-kwantità sħiħa ta’ bijodiżil li bagħat lill-Unjoni mill-bidu tal-perjodu tal-investigazzjoni tal-investigazzjoni ta’ kontra ċ-ċirkomvenzjoni li wasslet għall-impożizzjoni tal-miżura estiża. (6) Il-perjodu ta’ investigazzjoni li tqies għall-investigazzjoni kontra ċ-ċirkomvenzjoni msemmi fil-premessa (2) hawn fuq, kopra l-perjodu mill-1 ta’ April 2009 sat-30 ta’ Ġunju 2010 ("perjodu ta' investigazzjoni oriġinali"). Il-perjodu ta’ investigazzjoni għal din l-investigazzjoni kopra l-perjodu mill-1 ta’ April 2012 sal- 31 ta’ Marzu 2013 (“il-perjodu ta' investigazzjoni”). (7) L-applikant ipprovda evidenza prima facie li turi li dan ġie stabbilit bħala produttur tal-bijodiżil fil-Kanada ħafna qabel l-impożizzjoni tal-miżuri oriġinali. Barra minn hekk, l-applikant iddikjara li ma huwa relatat mal-ebda produttur tal-bijodiżil li jinsab fl-Istati Uniti tal-Amerika. 1.3. Il-bidu ta’ rieżami interim parzjali (8) Wara li ddeterminat, wara li kkonsultat lill-Kumitat Konsultattiv, li t-talba għal rieżami kien fiha biżżejjed evidenza prima facie biex tiġġustifika l-bidu ta’ rieżami interim parzjali, permezz ta’ notifika ppubblikata f’Il-Ġurnal Uffiċjali tal-Unjoni Ewropea ([4])(“notifika ta' bidu”), il-Kummissjoni bdiet, fit-30 ta’ April 2013, rieżami interim parzjali skont l-Artikoli 19 u 23(6) tar-Regolament bażiku limitat għall-eżaminazzjoni tal-possibbiltà ta’ għoti ta’ eżenzjoni mill-miżuri estiżi sa fejn għandu x’jaqsam l-applikant. 1.4. Partijiet interessati (9) Il-Kummissjoni għarrfet uffiċjalment lill-applikant u lir-rappreżentanti tal-Kanada dwar il-bidu tar-rieżami interim parzjali. Il-partijiet interessati ngħataw l-opportunità li jippreżentaw il-fehmiet tagħhom bil-miktub u li jitolbu seduta fil-limitu taż-żmien stabbilit fin-Notifika ta’ bidu. L-applikant biss ippreżenta ruħu. L-ebda seduta ma ġiet mitluba. (10) Il-Kummissjoni rċeviet it-tweġiba għall-kwestjonarju mibgħuta mill-applikant, li ġiet verifikata fuq il-post fil-bini tal-applikant fil-Kanada. 2. SEJBIET TAL-INVESTIGAZZJONI U TERMINAZZJONI TAR-RIEŻAMI (11) L-investigazzjoni stabbiliet li l-applikant huwa produttur ġenwin tal-bijodiżil u li ma huwa relatat mal-ebda produttur tal-bijodiżil li jinsab fl-Istati Uniti tal-Amerika. (12) Bħala riżultat tas-sejbiet magħmulin waqt iż-żjarat fuq il-post fil-bini tiegħu fil-Kanada, l-applikant ġie mitlub li jippreżenta aktar informazzjoni li turi li l-kapaċità tal-produzzjoni tiegħu kienet biżżejjed sabiex jappoġġja l-volum tal-bejgħ tiegħu matul il-perjodu ta’ investigazzjoni. (13) Minkejja diversi estensjonijiet tal-iskadenza, l-applikant ma pprovdiex l-informazzjoni mitluba lill-Kummissjoni. (14) Barra minn hekk, l-investigazzjoni wriet li wara d-dħul fis-seħħ tal-miżuri estiżi, l-applikant seta’ esporta l-prodott ikkonċernat lill-Unjoni taħt kodiċi NM li mhuwiex soġġett għall-miżuri. L-applikant ġie mistieden mill-Kummissjoni biex jiġġustifika l-użu ta’ dan il-kodiċi NM. Madankollu, huwa ma pprovda l-ebda informazzjoni jew kwalunkwe evidenza oħra li turi li dawn l-esportazzjonijiet għandhom ikunu koperti bil-kodiċi NM li mhuwiex soġġetti għall-miżuri. (15) Fuq il-bażi ta’ dan ta’ hawn fuq, huwa kkunsidrat li l-applikant naqas milli juri li kien kapaċi jipproduċu l-kwantità sħiħa ta’ bijodiżil li bagħat lill-Unjoni mill-bidu tal-perjodu ta’ investigazzjoni oriġinali. Minkejja l-fatt li l-applikant ma pprovdiex l-informazzjoni mitluba mill-Kummissjoni, huwa ma pprovda l-ebda evidenza oħra li turi li huwa ma kienx involut fi prattiki ta’ ċirkomvenzjoni. Għal dik ir-raġuni, l-investigazzjoni tar-rieżami għandha tintemm mingħajr ma l-applikant jingħata eżenzjoni mill-miżuri estiżi. (16) Il-partijiet interessati ġew mgħarrfa dwar l-intenzjoni li l-investigazzjoni tar-rieżami tiġi terminata u ngħataw l-opportunità li jikkummentaw. Ma waslu l-ebda kummenti li setgħu biddlu d-deċiżjoni li tiġi terminata l-investigazzjoni tar-rieżami. (17) Għaldaqstant, ġie konkluż li r-rieżami interim parzjali tal-miżuri antisussidji fuq importazzjonijiet ta’ bijodiżil li joriġina mill-Istati Uniti tal-Amerika, kif estiż għall-importazzjonijiet ta' bijodiżil ikkunsinnat mill-Kanada, kemm jekk iddikjarat li joriġina mill-Kanada kif ukoll jekk le, għandu jintemm mingħajr ma jiġu emendati l-miżuri antisussidji estiżi. ADOTTA DAN IR-REGOLAMENT: Artikolu 1 Ir-rieżami interim parzjali tal-miżuri antisussidji fuq importazzjonijiet ta' bijodiżil li joriġina mill-Istati Uniti tal-Amerika, kif estiż bir-Regolament (UE) Nru 443/2011 għal importazzjonijiet ta’ bijodiżil ikkunsinjat mill-Kanada, kemm jekk iddikjarat li joriġina mill-Kanada kif ukoll jekk le, mibdija skont l-Artikoli 19 u 23(6) tar-Regolament tal-Kunsill (KE) Nru 598/2009 huwa b'dan terminat mingħajr ma tiġi emendata l-miżura antisussidji fis-seħħ kif estiża. Artikolu 2 Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 188, 18.7.2009, p. 93. [2] ĠU L 179, 10.7.2009, p. 1. [3] ĠU L 122, 11.5.2011, p. 1. [4] ĠU C 124, 30.4.2013 p. 10.